text: Nedtrykt 57-årig mand eftersøges i Nørre Nebel
  31 december 2014 kl. 05.35
  Den 57-årige Helmut Martin Roth er bortgået fra sit hjem i Nørre Nebel i nedtrykt tilstand og Syd- og Sønderjyllands Politi beder borgerne i lokalområdet se efter den savnede i udhuse og sommerhuse.
  Helmuth Martin Roth er mandag morgen bortgået i nedtrykt sindstilstand fra bopælen på Vesterhavsvej mellem Lønne og Nymindegab nordvest for Varde. Den eftersøgte er en lokal bosat tysk mand.
  - Her til formiddag har vi hundepatruljer i Nørre Nebel-området for søge efter den 57-årige, der har forladt hjemmet til fods. Vi har også netop sat en helikopter ind i eftersøgningen, siger vagtchef Ivan Gohr Jensen til TV SYD.
  Politiet beskriver Helmut Martin Roth som 172 cm. høj og kraftig af bygning med skulderlangt gråt bølget hår samt fuldskæg.
  Han er iført gammel grøn jakke, grøn/blå skjorte som også er den, han bærer på fotoet ovenfor, blå jeans samt grønne gummistøvler.
  Oplysninger kan gives til politiet på 1-1-4.
  